Klaus Kröll

Klaus Kröll (sündinud 24. aprillil 1980 Öblarnis Steiermargi liidumaal) on Austria mäesuusataja, kelle põhialad on kiirlaskumine ja ülisuurslaalom.

Kröll võitis juunioride maailmameistrivõistlustel kuldmedali 1999. aastal Pra Loupis kiirlaskumises ja 2000. aastal Québecis ülisuurslaalomis ning hõbemedali kiirlaskumises. 

2006. aasta olümpiamängudel Torinos sai ta kiirlaskumises 22. koha. Neli aastat hiljem 2010. aasta OM-il Vancouveris sai ta kiirlaskumises 9. koha. 2009. aasta maailmameistrivõistlustel Val-d'Isère'is sai ta kiirlaskumises 9. koha ja ülisuurslaalomis 10. koha. Parim koht maailmameistrivõistlustel pärineb 2013. aastast, kui ta oli Schladmingis kiirlaskumises neljas, medalist jäi teda lahutama 0,38 sekundit.

Maailma karikavõistlustel osales Kröll esimest korda 8. jaanuaril 2000 Chamonix's kiirlaskumises ja sai 62 startinu seas 30 koha. Esimest korda jõudis ta poodiumile 14. jaanuaril 2002 Val d'Isere'is kiirlaskumises, kui oli koondisekaaslase Stephan Eberhateri järel teine. Esimese võidu sai Kröll 23. jaanuaril 2009 Kitzbühelis ülisuurslaalomis.

Saavutused

Juunioride maailmameistrivõistlustel  

 1999  Pra Loupes 
  juunioride maailmameister kiirlaskumises
 2000  Québecis 
  juunioride maailmameister ülisuurslaalomis
  hõbemedal kiirlaskumises

Maailma karikavõistlustel

Maailma karikas 

 Kiirlaskumise karikas
 2. koht: 2009

Maailma karikavõistluste etapivõidud

Klaus Kröll on osalenud (seisuga 22. jaanuar 2015) 182 MK-etapil ja jõudnud poodiumile 23 korda, millest 6 korral kõige kõrgemale astmele.

Välislingid 

 Klaus Krölli koduleht
 
 Klaus Kröll Alpine Ski Database'i kodulehel

Austria mäesuusatajad
Sündinud 1980